དེ་ཡང་དེང་སྐབས་ང་ཚོས་བཤད་བཞིན་པའི་སློབ་གྲྭ་ཆེན་མོ་པ་ནི་དུས་རབས་ཉི་ཤུ་པའི་ལོ་རབས་བརྒྱད་ཅུ་པ་དང་དགུ་བཅུ་པའི་ནང་སྐྱེས་པའི་མི་རབས་དམིགས་བསལ་བ་ཞིག་རེད།ཁོ་ཚོ་ནི་འབྱུང་འགྱུར་བོད་ཀྱི་རྐང་འཛིན་པ་ཡིན་པས།མི་གཞི་དང་ཡིད་སེམས་བདེ་ཐང་ཞིག་ཆགས་པ་གནད་དུ་ཆེ་ཡང༌།དེང་གི་འཛམ་གླིང་ཧྲིལ་བོའི་ཕུགས་བསམ་འདོར་ཞིང་བླ་མེད་ཀྱི་མཛེས་པ་ཉམས་དམས་སུ་འགྲོ་བའི་ཁོར་ཡུག་གི་ཁྲོད་ན་ཁོ་ཚོ་འཚོ་བཞིན་པས།ཕྱོགས་གཅིག་ནས་སྲོལ་རྒྱུན་རིག་གནས་ཀྱི་ལྟ་གྲུབ་བམ་གཞུང་ལུགས་ཀྱི་གསོ་སྦྱོང་ཉམས་ཞན་དུ་ཡོད་ལ།ཕྱོགས་གཅིག་ནས་འཚོ་སྡོད་ཀྱི་ཁོར་ཡུག་དེ་ལྟའི་སྲབ་ལ་ཕྱ་ལེ་བ་ཞིག་གི་ཁྲོད་དུ་འཚོ་བ་འདི་ཅིས་ཀྱང་འགལ་ཟླ་རུ་མཆིས།དེའི་སྟེང་དེང་འདིར་བོད་ན་ལོ་རབས་བརྒྱད་ཅུ་པའི་ཚུན་གྱི་མིའི་བསམ་ཚོད་འཚོ་སྟངས་དང་མཐུན་པའི་བསམ་བློ་དང་སྙིང་སྟོབས་ཐད་ཀྱི་གསོ་སྦྱོང་དང་བློ་སྦྱོང་གི་གཏམ་སྦྱོར་ཤིན་ཏུ་ཉུང་བ་བཅས་ཀྱིས་ངེད་རྩོམ་སྒྲིག་པས་མི་རབས་འདིར་གཙོ་བོར་དམིགས་ཤིང༌།དེ་ལས་གཞན་རིག་གནས་གསར་པ་དང༌།བསམ་བློ་གསར་པར་མོས་པ་ཡོད་ཀྱང་སྐད་དང་ཡི་གེའི་མཐུན་རྐྱེན་མ་འབྱོར་བའི་གྲྭ་བཙུན་གྱིས་མཚོན་པའི་ཤེས་ཡོན་ཅན་ལ་འཚོ་བཅུད་གསར་པ་ཞིག་གམ་དགའ་སྟོན་གསར་པ་ཞིག་བསྟོབ་པའང་སྙིང་ཁོང་དུ་ཉར་བ་ཡིན།ཤེས་རིག་གི་ཆ་ནས་དོན་གྱིས་ཁོ་ཚོ་སློབ་གྲྭ་ཆེན་མོ་བ་ཡིན་པར་བསྙོན་མི་ཐུབ་པར་མ་ཟད།མི་རིགས་ཡར་རྒྱས་ཀྱི་དཔུང་སྡེ་ཞིག་ཡིན་པའང་སྨོས་མ་དགོས།